स्ववियू निर्वाचनको मिति घोषणा गर्न अनेरास्ववियद्वारा माग
अखिल नेपाल राष्ट्रिय स्वतन्त्र विद्यार्थी युनियन (अनेरास्ववियू) ले स्वतन्त्र विद्यार्थी युनियनको निर्वाचनको मिति घोषणा गर्न माग गरेको छ ।
काठमाडौं, मङ्सिर २७ गते । अखिल नेपाल राष्ट्रिय स्वतन्त्र विद्यार्थी युनियन (अनेरास्ववियू) ले स्वतन्त्र विद्यार्थी युनियनको निर्वाचनको मिति घोषणा गर्न माग गरेको छ ।अनेरास्ववियुले शान्तिपूर्ण र मर्यादित वातावरणमा समयमै निर्वाचन गराउन माग गर्दै उपकुलपति प्रा.डा. धर्मकान्त बास्कोटालाई ज्ञापनपत्र बुझाएको हो ।अनेरास्ववियूका अध्यक्ष सुनिता बरालको टोलीले त्रिभुवन विश्वविद्यालयका पुगेर आज (मङ्गलबार) बुझाएको ज्ञापनपत्र लिँदै उपकुलपति प्रा.डा. बास्कोटाले स्ववियु निर्वाचन गराउने कार्यतालिका छिट्टै सार्वजनिक गर्ने प्रतिबद्धता जनाउनुभयो ।उहाँले निर्वाचनका लागि तयार रहन समेत आग्रह गर्दै विद्यार्थी सङ्गठनसँगको छलफलपछि मिति तय गर्ने जानकारी गराउनुभयो । अध्यक्ष बरालले विश्वविद्यालय स्ववियूविहीन हुँदा विद्यार्थीका नाममा अराजकता चुलिँदै गएकाले निर्वाचन छिट्टै गर्नुपर्नेमा जोड दिनुभयो ।